स्पेन के राष्ट्रीय स्वास्थ्य और लैंगिकता सर्वेक्षण पर आधारित इस अध्ययन में 2,000 लोगों को शामिल किया गया.अध्ययन से देश के वरिष्ठ नागरिकों के यौन व्यवहार से जुड़ी कई जानकारियां सामने आई हैं.इस अध्ययन के प्रमुख लेखक और मैड्रिड स्थित रे जुआन कार्लोस विश्वविद्यालय से जुड़े डोमिंगो पैलेसियस का कहना है, ''इस शोध से एक सामाजिक तथ्य का पता चलता है जिस पर स्पेन में अब तक ठीक से विचार नहीं किया गया है यानी वृद्ध और कामुकता.''1,939 वरिष्ठ नागरिकों पर साल 2009 में किए गए शोध से पता चला है कि 65 साल से ऊपर के 62.3 फीसदी पुरुष और 37.4 फीसदी महिलाएं यौन सक्रिय हैं.ये वरिष्ठ नागरिक सामान्यत: जो गतिविधियां करते हैं उनमें चुंबन, प्रेम स्पर्श और मैथुन प्रमुख हैं जबकि हस्त मैथुन और मुख मैथुन वरिष्ठों में कम प्रचलित हैं.इसके अलावा कुछ अन्य कारक हैं जो वरिष्ठ महिलाओं और पुरुषों में यौन सक्रियता को सीमित करते हैं जैसे कि 75 से ज्यादा की उम्र का होना, किसी साथी का नहीं होना, शिक्षा का निम्न स्तर, स्वास्थ्य और कामुकता को लेकर सतही सोच, किसी स्थायी बीमारी से पीड़ित होना और दो तरह की दवाओं का सेवन करना.पैलेसियस बताते हैं कि विधुर होना और शारीरिक अपंगता भी ऐसे प्रमुख कारण हैं जो वरिष्ठ स्पेनी नागरिकों को यौन संबंध बनाने से वंचित रखते हैं.शोध के लेखकों का ये भी निष्कर्ष है कि 65 साल से ज्यादा के लोगों में महिलाओं की बजाए पुरुष ज्यादा यौन सक्रिय हैं.साथ ही 65 से 74 की उम्र के बीच के वरिष्ठों के मुकाबले 75 साल से ज्यादा के लोग कम यौन सक्रिय हैं.स्पेन के वरिष्ठ नागरिकों की यौन जिंदगी के बारे में कई नए तथ्यों को सामने लाने वाला ये शोध 'जर्नल ऑफ सेक्सुअल मेडिसीन' में प्रकाशित किया गया है.